text: Hun skal høste Enhedslistens fremgang
  17 november 2013 kl. 14.17
  Enhedslisten kan for første gang blive repræsenteret i byråd i Syd- og Sønderjylland ved kommunalvalget på tirsdag.
  Partiet stormer frem i meningsmålingerne og står ifølge en måling, Epinion har lavet for DR Nyheder, til at få 9,3 procent af stemmerne på tirsdag. Ved kommunalvalget i 2009 fik Enhedslisten 2,3 procent af stemmerne.
  Enhedslistens spidskandidat i Horsens, Betina Brorson Steufer, er blandt de kandidater, der har chance for at blive valgt. Hun arbejder til dagligt som socialrådgiver i fagforeningen 3F Horsens og Omegn.
  
  Har gjort mit bedste
  Hun går blandt andet til valg på, at Horsens Kommune får en kommunal ombudsmand, der også omfatter en whistleblower-funktion, som kommunalt ansatte kan henvende sig med kritik af deres arbejdsvilkår, den kommunale service overfor borgere, mulige lovovertrædelser eller tvivlsomme interne restriktioner i den kommunale sagsbehandling.
  Enhedslisten kommer formentlig til at hente en stor del af fremgangen fra SF.
  Partiet fik sit bedste kommunalvalg nogensinde i 2009 med 14,5 procent af stemmerne. Nu står SF til 5,5 procent, hvis man skal tro den seneste meningsmåling.
  Det er første gang Betina Brorson Steufer stiller op til byrådet.
  - Jeg glæder mig til at få dommen på tirsdag. I valgkampen har jeg forsøgt at yde mit bedste, og mere kan jeg ikke gøre. Nu er det optil vælgerne, siger hun.
  